РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/43-18

22. март 2018. године

Б е о г р а д

З А П И С Н И К

27. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 21. МАРТА 2018. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Милија Милетић, Радован Јанчић, Младен Лукић, Арпад Фремонд, Мирослав Алексић и проф. др Миладин Шеварлић као и Марко Зељуг (заменик Жарка Богатиновића), Радослав Цокић (заменик Огњена Пантовића) и Љубинко Ракоњац (заменик Марјане Мараш), заменици чланова Одбора.

Седници нису присуствовали чланови Одбора: Жарко Богатиновић, Огњен Пантовић, Марјана Мараш, Горан Јешић, Нада Лазић, Милорад Мирчић и Ненад Божић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Бранко Лакић, директор Управе за пољопривредно земљиште, Емина Милакара, директор Управе за ветерину, Драгољуб Брајовић, начелик у Управи за заштиту биља; Младен Грујичић, начелник Општине Сребреница, Радомир Павловић, потпредседник Скупштине општине Сребреница и Десница Радивојевић, саветник за инвестиције и развој.

Пре утврђивања дневног реда, његову допуну предложио је проф. др Миладин Шеварлић са тачкама: Разматрање пријаве и неправилности Народној скупштини и Министарствима у делу која се односи на делокруг рада Одбора за пољопривреду, шумарство и водопривреду НСРС, коју је 19.2.2018. године доставила невладина организација „Солидарно за животиње“; Измене и допуне Закона о подстицајима у пољопривреди и руралном развоју; Измене и допуне Закона о буџету Републике Србије; Предлози решења за дугове пољопривредника за ПИО и здравствено осигурање, укључујући разматрање писама упућених председницима Владе Мађарске; Измене Закона о заштити биља.

Одбор није прихватио предлоге за допуну дневног реда (2 за, 10 није гласало).

Одбор је већином гласова (11 за, 1 није гласао) усвојио следећи

Д н е в н и р е д

1. Могућности сарадње са пољопривредницима и прерађивачима Републике Српске (БиХ) и наше АП Косово и Метохија;
2. Иницијатива за измену Правилника о условима и поступку давања у закуп и на коришћење пољопривредног земљишта у државној својини;
3. Разно.

Пре преласка на разматрање прве тачке дневног реда усвојени су записници 24, 25. и 26. седнице Одбора, које су одржане 17. и 30. јануара и 20. фебруара 2018. године, у тексту у коме су и предложени. (11 за, 1 није гласао).

Прва тачка дневног реда - Могућности сарадње са пољопривредницима и прерађивачима Републике Српске (БиХ) и наше АП Косово и Метохија;

У уводним напоменама Маријан Ристичевић обавестио је присутне да у складу са договором председника Републике Србије Александра Вучића и председника Републике Српске Милорада Додика постоји иницијатива за заједнички пројекат у Подрињу, са обе стране Дрине, за изградњу фабрика за прераду меса и млека, што би утицало на развој пољопривреде и пољопривредних газдинстава.

Младен Грујичић истакао је да Општина Сребреница располаже великим пољопривредним потенцијалом са 20.000 ha обрадивог земљишта. Међутим, тренутно је обрађено само 1,37% земљишта, односно 700 ha, имајући у виду девастираност села и недостатак услова за повратак људи на село. Отварањем фабрика за прераду меса и млека омогућило би се оживљавање села која су замрла, подстакла већа производња меса и омогућио откуп на лицу места преко 8 милиона литара млека, колико се годишње произведе у Сребреници, Братунцу, Милићима и Власеници. Он је додао да је вредност пројекта 15 милиона евра, од чега Oпштина Сребреница треба да издвоји 6 милиона, због чега су им поред финансијских средстава потребна и обука људи који би радили у прерађивачким капацитетима.

Десница Радивојевић представио је предности и могућности пројекта прераде меса (производња трајњих и конзервираних производа) и млека и млечних производа на територији Општини Сребреница. Планирано је да се кроз пројекат за прераду меса запосли у првој фази 80 радника. Друга фаза ће обухватити испашу стоке, која је иначе укључена у стратешки програм рада Општине Сребреница и Владе Републике Српске. У оквиру пројекта прераде млека и млечних производа планира се запошљавање 25 радника.

Емина Милакара је обавестила присутне да је одржан састанак у Бања Луци са представницима Министарства пољопривреде, шумарства и водопривреде Републике Српске, где је договорена техничка подршка Управе за ветерину Републике Србије везано за планове службених контрола за месо и млеко, обуке и едукације ради извоза на територију Руске Федерације. Такође, вакцинација против класичне куге свиња се наставља у читавом региону.

Драгољуб Брајовић, члан Имплементационе групе за преговоре са приштинском делегацијом око фитосанитарних уверења и ветеринарских сертификата у Бриселу, рекао је да 52 ветеринарска сертификата до сада нису усаглашена, а усаглашено је само 8. Постоје проблеми око промета садног материјала винове лозе, регистрације средстава за заштиту биља (пестициди), који би требало да се реше на техничком нивоу у сарадњи са ЕУЛЕКС-ом. Такође, свакоднево се ради са стране фитосанитарне и ветеринарске инспекције да се омогући промет роба преко заједничких царинских тачака између Србије и АП КиМ.

У дискусији су учествовали народни посланици: Маријан Ристичевић и проф. др Миладин Шеварлић.

Након расправе, Одбор је једногласно донео следећи

З а к љ у ч а к

Одбор подржава заједнички пројекат између Републике Србије и Републике Српске, конкретно у вези пројекта за производњу трајних и конзервираних производа, као и пројекта за производњу млека и млечних производа који би се реализовали на подручју Општине Сребреница у циљу регионалног, са обе стране Дрине, развоја пољопривреде, пољопривредних газдинстава и прерађивачке индустрије.

Овај Закључак Одбор доставља председнику Републике и Влади Републике Србије на анализу и даље поступање.

Велимир Станојевић је истакао да је закључак Министарства, а након посете председника Републике АП Косову и Метохији, да је пољопривреда услов опстанка људи на АП КиМ. Министарство је предузело више конкретних мера подршке пољопривредницима на АП КиМ, тако што су опредељена средства за помоћ која су упућена преко Канцеларије за КиМ, а формирана је и Радна група Министарства која је сагледала приоритете пољопривредних произвођача. Након посете Радне групе пољопривредницима на АП КиМ установљено је да се они и у енклавама и на северу Косова суочавају са великим административним проблемима и са недостатком прерађивачких капацитета за своје производе. Он је додао да на АП КиМ подршку треба пружити младима који се баве искључиво пољопривредном производњом, озбиљним пољопривредним произвођачима којима треба подршка у обнови механизације и обнови сточног фонда, као и изградити прерађивачке капацитете. Такође, још један вид подршке пољопривредницима на АП КиМ јесу и донације приватних компанија које су показале спремност да помогну.

У дискусији су учествовали народни посланици: Маријан Ристичевић и проф. др Миладин Шеварлић.

Након расправе, Одбор је већином гласова (10 за, 1 није гласао) донео следећи

З а к љ у ч а к

Одбор поздравља подршку и помоћ коју су грађани, правна лица и Влада Републике Србије пружили пољопривредним произвођачима у нашој јужној покрајини Косово и Метохија. Одбор, уз разумевање за административне тешкоће, препоручује Влади Републике Србије, Министарству пољопривреде, шумарства и водопривреде и Канцеларији за Косово и Метохију што јачу подршку пољопривредницима на територији АП Косово и Метохија.

Друга тачка дневног реда - Иницијатива за измену Правилника о условима и поступку давања у закуп и на коришћење пољопривредног земљишта у државној својини;

Маријан Ристичевић предложио је да се у Правилнику о условима и поступку давања у закуп и на коришћење пољопривредног земљишта у државној својини исправе нелогичности приликом рачунања коефицијената за обрачун домаћих животиња у условна грла и коефицијената за обрачун условних грла у површину пољопривредног земљишта. Такође, приликом закупа државног пољопривредног земљишта, на основу права пречег закупа за сточаре, потребно је да се одбије земљиште које они већ имају по неком другом основу (закупљено или у власништву) на читавој територији Србије. Такође, треба смањити злоупотребе по питању права пречег закупа за сточаре, тако што би сточари који добију право пречег закупа по повлашћеним ценама, морали да производе на земљишту пољопривредне културе, од којих би на својој фарми припремали храну за своју стоку.

У дискусији су учествовали народни посланици: Маријан Ристичевић, Љубинко Ракоњац, проф. др Миладин Шеварлић и Милија Милетић.

Након расправе, Одбор је једногласно донео следећи

З а к љ у ч а к

Одбор предлаже да се приступи изменама Правилника о условима и поступку давања у закуп и на коришћење пољопривредног земљишта у државној својини у вези рачунања коефицијената за обрачун домаћих животиња у условна грла и коефицијената за обрачун условних грла у површину пољопривредног земљишта и отклањања свих могућих злоупотреба.

Трећа тачка дневног реда - Разно

Под тачком разно, Одбор је већином гласова (9 за, 1 није гласао) одредио да учесници на Конференцији „Коришћење ИПАРД фонда ЕУ“, буду Маријан Ристичевић и Арпад Фремонд. Конференција ће у сарадњи са Европским парламентом бити организована у Народној скупштини, 13. априла 2018. године.

Одбор је једногласно донео следећи

З а к љ у ч а к

Одбор је одлучио да се на неку од наредних седница позову представници Министарства финасија и Министарства за рад, запошљавање, борачка и социјална питања како би се размотрила решења за дуговања за ПИО и здравствено осигурање пољопривредника.

Пошто других питања и предлога није било, седница је закључена у 13,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић